## Odluka o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

### NN 121/2007 (26.11.2007.), Odluka o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

# HRVATSKA NARODNA BANKA

**3530**

Na temelju članka 62. stavka 4. i članka 39. stavka 2. pod i) Zakona o Hrvatskoj
narodnoj banci (»Narodne novine«, broj 36/2001. i 135/2006.) te članka 49., 51.,
52., 53. i 54. Zakona o deviznom poslovanju (»Narodne novine«, broj 96/2003.,
140/2005. i 132/2006.) guverner Hrvatske narodne banke donosi

## ODLUKU

### O PRIKUPLJANJU PODATAKA ZA POTREBE SASTAVLJANJA PLATNE BILANCE, STANJA INOZEMNOG DUGA I STANJA MEĐUNARODNIH ULAGANJA

I. OPĆE ODREDBE

Članak 1.

Ovom se Odlukom utvrđuje popis izvješća koja se dostavljaju Hrvatskoj narodnoj
banci, obveznici dostavljanja tih izvješća, rokovi za dostavu i pravila u vezi s
povjerljivošću podataka koji se dostavljaju Hrvatskoj narodnoj banci radi
praćenja ostvarenja platne bilance Republike Hrvatske, stanja inozemnog duga
Republike Hrvatske i stanja međunarodnih ulaganja Republike Hrvatske.

Članak 2.

(1) Pod pojmom rezidenta, u smislu odredaba ove Odluke, smatraju se:
1. pravne osobe sa sjedištem u Republici Hrvatskoj, osim njihovih podružnica u
inozemstvu,
2. podružnice stranih trgovačkih društava i trgovaca pojedinaca upisane u
registar koji se vodi kod nadležnog tijela državne vlasti ili uprave u Republici
Hrvatskoj,
3. trgovci pojedinci, obrtnici i druge fizičke osobe sa sjedištem odnosno
prebivalištem u Republici Hrvatskoj koje samostalnim radom obavljaju gospodarsku
djelatnost za koju su registrirane,
4. fizičke osobe s prebivalištem u Republici Hrvatskoj,
5. fizičke osobe koje borave u Republici Hrvatskoj na osnovu važeće dozvole
boravka u trajanju od najmanje 12 mjeseci i
6. diplomatska, konzularna i druga predstavništva Republike Hrvatske u
inozemstvu koja se financiraju iz proračuna te hrvatski državljani zaposleni u
tim predstavništvima i članovi njihovih obitelji.
(2) Sve druge osobe koje nisu navedene u stavku (1) ovog članka smatraju se
nerezidentima.

Članak 3.

Rezidenti su dužni Hrvatsku narodnu banku izvještavati, u rokovima i na način
kako je to regulirano odredbama ove Odluke, o:
1. izravnim i ostalim vlasničkim ulaganjima
2. poslovima s vrijednosnim papirima,
3. kreditnim poslovima i
4. depozitnim poslovima.

II. IZRAVNA I OSTALA VLASNIČKA ULAGANJA

Članak 4.

(1) Vlasnička ulaganja mogu biti izravna i ostala vlasnička ulaganja.
(2) Izravnim vlasničkim ulaganjima smatraju se izravna ulaganja navedena u
članku 9. Zakona o deviznom poslovanju (u nastavku teksta: Zakon), osim ulaganja
iz članka 9. stavka 3. točke 2. Zakona.
(3) Ostala vlasnička ulaganja su sva vlasnička ulaganja nerezidenata u Republiku
Hrvatsku ili vlasnička ulaganja rezidenata u inozemstvo koja nisu izravna
vlasnička ulaganja.

Članak 5.

Izvješća o izravnim i ostalim vlasničkim ulaganjima obuhvaćaju:
1. Prijavu inozemnog vlasničkog ulaganja,
2. Tromjesečno izvješće o inozemnim vlasničkim ulaganjima,
3. Tromjesečno izvješće o ulaganjima u nekretnine
4. Agregatno mjesečno izvješće o izravnim i ostalim vlasničkim ulaganjima.

*1. Prijava inozemnog vlasničkog ulaganja*
Članak 6.

(1) Prijava inozemnog vlasničkog ulaganja dostavlja se na obrascu IU-IP (Prijava
inozemnog vlasničkog ulaganja).
(2) Rezidenti koji su podružnice trgovačkih društava nerezidenata kao i
rezidenti koji imaju podružnice u inozemstvu Prijavu inozemnog vlasničkog
ulaganja dostavljaju na obrascu IU-IPP (Prijava inozemnog vlasničkog ulaganja za
podružnice).

Članak 7.

(1) Obveznici dostavljanja Prijave inozemnog vlasničkog ulaganja putem obrasca
IU-IP dužni su prijaviti sljedeća vlasnička ulaganja:
1. Rezident – pravna osoba čije vlasničke udjele kupuje/prodaje nerezident koji
nakon obavljene transakcije posjeduje 10% ili više udjela u vlasništvu
rezidenta:
a. Inicijalno vlasničko ulaganje iz inozemstva – vlasničko ulaganja kojim je
nerezident prvi put stekao dionice ili vlasničke udjele rezidenta – pravne
osobe.
b. Sva naknadna vlasnička ulaganja nerezidenta kojima se povećava vlasnička
glavnica ili neka druga komponenta kapitala rezidenta – pravne osobe i/ili
kojima su stečene dodatne dionice ili vlasnički udjeli rezidenta – pravne osobe,
a koje pojedinačno iznose minimalno 500.000,00 kuna.
2. Rezident – pravna osoba čije vlasničke udjele kupuje/prodaje nerezident koji
nakon obavljene transakcije posjeduje manje od 10% udjela u vlasništvu
rezidenta:
a. Sva vlasnička ulaganja odnosno kupnje i prodaje dionica / vlasničkih udjela
rezidenta pravne osobe ako takva suma transakcija u jednom mjesecu prelazi
100.000,00 kuna.
3. Rezident – pravna ili fizička osoba koji kupuje/prodaje dionice/vlasničke
udjele pravne osobe nerezidenta u kojem nakon obavljene transakcije posjeduje
10% ili više udjela u vlasništvu:
a. Inicijalno vlasničko ulaganje u inozemstvo – vlasničko ulaganje rezidenta –
pravne ili fizičke osobe u inozemstvo kojim je prvi put stekao vlasništvo nad
dionicama ili vlasničkim udjelima nekog nerezidenta – pravne osobe.
b. Sva naknadna vlasnička ulaganja rezidenata – pravne ili fizičke osobe kojima
se povećava vlasnička glavnica ili neka druga komponenta kapitala nerezidenta –
pravne osobe i/ili kojima su stečene dodatne dionice ili vlasnički udjeli
nerezidenta – pravne osobe, a koji pojedinačno iznose minimalno 500.00000 kuna.
4. Rezident – pravna ili fizička osoba koja kupuje/prodaje dionice/vlasničke
udjele pravne osobe nerezidenta u kojem nakon obavljene transakcije posjeduje
manje od 10% udjela u vlasništvu:
a. Sva vlasnička ulaganja odnosno kupnje i prodaje dionica/vlasničkih udjela
pravnih osoba nerezidenata ako takva suma transak­cija u jednom mjesecu prelazi
100.000,00 kuna.
(2) Iznimno obveze izvještavanja putem obrasca IU-IP oslobođeni su rezidenti
koji su odabrani u uzorak za tromjesečno istraživanje o izravnim i ostalim
vlasničkim ulaganjima te su tako postali obveznici dostavljanja Tromjesečnog
izvješća o inozemnim ulaganjima iz članka 10. ove Odluke.

Članak 8.

(1) Obveznici dostavljanja Prijave inozemnog vlasničkog ulaganja putem obrasca
IU-IPP (Prijava inozemnog vlasničkog ulaganja za podružnice) su:
1. Rezidenti koji su podružnice trgovačkih društava nerezidenta i
2. Rezidenti koji imaju podružnice u inozemstvu.
(2) Obveznici dostavljanja Prijave inozemnog vlasničkog ulaganja za podružnice
dužni su prijaviti sljedeća ulaganja:
1. Novčani ili nenovčani prijenos imovine između trgovačkog društva nerezidenta
i rezidenta koji je podružnica tog trgovačkog društva, ukoliko je ukupna
vrijednost prenesene imovine u jednom mjesecu minimalno 500.000 kuna.
2. Plaćanja od strane inozemnog trgovačkog društva prema nekoj trećoj osobi
rezidentu a na ime podmirivanja dugovanja rezidenta koji je podružnica tog
trgovačkog društva, također se smatra prijenosom imovine između inozemnog
trgovačkog društva i njegove podružnice rezidenta.
3. Novčani ili nenovčani prijenos imovine između trgovačkog društva rezidenta i
njegovih podružnica u inozemstvu, ukoliko je ukupna vrijednost prenesene imovine
u jednom mjesecu minimalno 500.000 kuna.
4. Plaćanja od strane trgovačkog društva rezidenta prema nekoj trećoj osobi
nerezidentu, a na ime podmirivanja dugovanja inozemnih podružnica tog trgovačkog
društva, također se smatra prijenosom imovine između tog trgovačkog društva i
njegovih podružnica.
(3) Iznimno obveze izvještavanja putem obrasca IU-IPP oslobođeni su rezidenti
podružnice koji su odabrani u uzorak za tromjesečno istraživanje o izravnim i
ostalim vlasničkim ulaganjima te su tako postali obveznici dostavljanja
Tromjesečnog izvješća o inozemnim ulaganjima iz članka 10. ove Odluke.

Članak 9.

Obveznici iz članka 7. i članka 8. ove Odluke obvezni su popunjene obrasce IU-IP
i IU-IPP dostaviti Direkciji za statistiku Hrvatske narodne banke najkasnije
trideset dana nakon isteka mjeseca u kojem su obavljena vlasnička ulaganja.

*2. Tromjesečno izvješće o inozemnim vlasničkim ulaganjima*
Članak 10.

(1) Direkcija za statistiku Hrvatske narodne banke obavlja izbor godišnjeg
uzorka za provođenje tromjesečnog istraživanja o inozemnim vlasničkim
ulaganjima.
(2) Iznimno od odredbe stavka (1) Direkcija za statistiku Hrvatske narodne banke
može dopuniti uzorak tijekom godine temeljem podataka o inozemnim vlasničkim
ulaganjima prikupljenim putem obrazaca IU-IP i IU-IPP.
(3) Pravne osobe i podružnice koje je Direkcija za statistiku Hrvatske narodne
banke izabrala u uzorak postaju obveznici izvješćivanja, odnosno dostavljanja
Tromjesečnog izvješća o inozemnim vlasničkim ulaganjima.
(4) Obveznicima izvješćivanja obuhvaćenim uzorkom Direkcija za statistiku
Hrvatske narodne banke dostavlja pisanu obavijest o uključivanju u uzorak
istraživanja.
(5) Obavijest o uključivanju u uzorak iz stavka (4) ovog članka obvezujuća je za
odabrane obveznike izvješćivanja sve do njenog opoziva pisanim putem od strane
Direkcije za statistiku Hrvatske narodne banke.

Članak 11.

(1) Tromjesečno izvješće o inozemnim vlasničkim ulaganjima sastoji se od:
1. Obrasca IU-T2, Upitnik o vlasničkim ulaganjima (stanja i transakcije)
2. Obrasca UP-P, Upitnik o transakcijama između matičnih poduzeća i njihovih
podružnica
(2) Obrasci iz stavka (1) ovog članka dostavljaju se tromjesečno, a podaci u
obrascima iskazuju se na mjesečnoj osnovi.

Članak 12.

Obveznici iz članka 10. ove Odluke obvezni su obrasce IU-T2 I UP-P dostaviti
Direkciji za statistiku Hrvatske narodne banke najkasnije mjesec dana po isteku
izvještajnog tromjesečja.

*3. Tromjesečno izvješće o ulaganjima u nekretnine*
Članak 13.

Transakcije s inozemstvom o ulaganjima u nekretnine obuhvaćaju transakcije u
kojima:
1. fizička ili pravna osoba rezident prodaje nekretninu koja se nalazi na
području Republike Hrvatske fizičkoj ili pravnoj osobi nerezidentu.
2. fizička ili pravna osoba rezident kupuje nekretninu koja se nalazi na
području Republike Hrvatske od fizičke ili pravne osobe nerezidenta.

Članak 14.

Obveznici izvješćivanja o transakcijama iz članka 13. ove Odluke su javni
bilježnici koji u obavljanju svoje službe saznaju za takvu transakciju.

Članak 15.

Podaci iz članka 13. ove odluke prikupljaju se tromjesečno, za svaku pojedinačnu
transakciju na obrascu IU-N (Međunarodne transakcije povezane s nekretninama)
koji propisuje Direkcija za statistiku Hrvatske narodne banke.

Članak 16.

(1) Obveznici izvješćivanja obvezni su obrazac IU-N dostaviti za svako
tromjesečje te ga dostaviti Direkciji za statistiku Hrvatske narodne banke
najkasnije mjesec dana po isteku svakog tromjesečja.
(2) Tromjesečjem se, u smislu stavka (1) ovog članka, smatraju razdoblja od 1.
siječnja do 31. ožujka, od 1. travnja do 30. lipnja, od 1. srpnja do 30. rujna
te od 1. listopada do 31. prosinca.

*4. Agregatno izvješće o izravnim i ostalim
vlasničkim ulaganjima*
Članak 17.

(1) Obveznici dostavljanja Agregatnog izvješća o izravnim i ostalim vlasničkim
ulaganjima su banke skrbnici kod kojih rezidenti drže dionice i vlasničke udjele
nerezidentnih izdavatelja i/ili kod kojih nerezidenti drže dionice i vlasničke
udjele rezidentnih izdavatelja.
(2) Obveznik dostavljanja Agregatnog izvješa o izravni i ostalim vlasničkim
ulaganjima je i Središnja depozitarna agencija koja izvještava o ulaganjima
rezidenata u dionice i vlasničke udjele nerezidentnih izdavatelja koji kotiraju
na hrvatskim burzama i/ili ulaganjima nerezidenata u dionice i vlasničke udjele
rezidentnih izdavatelja koji kotiraju na hrvatskim burzama.

Članak 18.

Obveznici iz članka 17. ove Odluke obvezni su sastavljati Agregatno izvješće IU-MI
(Izvješće o vlasničkim ulaganjima rezidenata u inozemstvo i nerezidenata u
zemlju) u skladu s uputama koje im dostavlja Direkcija za statistiku Hrvatske
narodne banke, a kojima se poštuje njihova obveza čuvanja tajnosti pojedinačnih
podataka.

Članak 19.

Obveznici iz članka 17. ove Odluke obvezni su popunjena Agregatna izvješća IU-MI
mjesečno dostavljati Direkciji za statistiku Hrvatske narodne banke u roku od 10
dana po završetku izvještajnog mjeseca.

III. POSLOVI S VRIJEDNOSNIM PAPIRIMA

Članak 20.

Poslovima s vrijednosnim papirima smatraju se poslovi navedeni u članku 10.
Zakona te izravna ulaganja iz članka 9. stavka 3. točke 2 zakona koja se odnose
na dužničke vrijednosne papire.

Članak 21.

Izvješća o poslovima s vrijednosnim papirima obuhvaćaju:
1. Mjesečno izvješće o ulaganjima rezidenata u dužničke vrijednosne papire koje
su izdali nerezidenti,
2. Prijavu izdavanja dužničkih vrijednosnih papira u inozemstvu i
3. Agregatno izvješće o ulaganjima u dužničke vrijednosne papire.

*1. Mjesečno izvješće o ulaganjima rezidenata u dužničke vrijednosne papire koje
su izdali nerezidenti*
Članak 22.

Obveznici dostavljanja Mjesečnog izvješća o ulaganjima rezidenata u dužničke
vrijednosne papire koje su izdali nerezidenti su svi rezidenti koji su ulagali u
dužničke vrijednosne papire koji su izdali nerezidenti u inozemstvu ili
Republici Hrvatskoj.

Članak 23.

Mjesečno izvješće o ulaganjima u dužničke vrijednosne papire koje su izdali
nerezidenti dostavlja se na obrascu PU-UDP (Mjesečno izvješće inozemnih ulaganja
u dužničke vrijednosne papire).

Članak 24.

Obveznici iz članka 22. ove Odluke dužni su popunjeni obrazac PU-UDP dostaviti
Direkciji za statistiku Hrvatske narodne banke najkasnije deset radnih dana po
isteku izvještajnog mjeseca.

*2. Prijava izdavanja dužničkih vrijednosnih
papira u inozemstvu*
Članak 25.

Obveznici dostavljanja Prijave izdavanja dužničkih vrijednosnih papira u
inozemstvu su svi rezidenti – pravne osobe koje su izdale dužničke vrijednosne
papire u inozemstvu.

Članak 26.

Rezidenti – pravne osobe izdavatelji dužničkih vrijednosnih papira u inozemstvu
obvezni su izvješćivati o izdanim vrijednosnim papirima na način i u rokovima
kako je to propisano ovom Odlukom za pojedine skupine obveznika izvješćivanja o
ostalim kreditnim poslovima (članci 39. – 46.).

*3. Agregatno izvješće o ulaganjima u dužničke
vrijednosne papire*
Članak 27.

(1) Obveznici dostavljanja Agregatnog izvješća o ulaganjima u dužničke
vrijednosne papire su banke skrbnici kod kojih rezidenti drže dužničke
vrijednosne papire nerezidentnih izdavatelja i/ili kod kojih nerezidenti drže
dužničke vrijednosne papire rezidentnih izdavatelja.
(2) Obveznik dostavljanja Agregatnog izvješća o ulaganjima u dužničke
vrijednosne papire je i Središnja depozitarna agencija koja raspolaže podacima o
ulaganjima rezidenata u dužničke vrijednosne papire nerezidentnih izdavatelja
koji kotiraju na hrvatskim burzama i/ili ulaganjima nerezidenata u dužničke
vrijednosne papire rezidentnih izdavatelja koji kotiraju na hrvatskim burzama.

Članak 28.

Obveznici iz članka 27. ove Odluke dužni su sastavljati Agregatna izvješća PU-MI
(Izvješće o dužničkim ulaganjima rezidenata u inozemstvo i nerezidenata u
zemlju) sukladno uputama Direkcije za statistiku Hrvatske narodne banke, a
kojima se poštuje njihova obveza čuvanja tajnosti pojedinačnih podataka.

Članak 29.

Obveznici iz članka 27. ove Odluke dužni su popunjena Agregatna izvješća PU-MI
mjesečno dostavljati Direkciji za statistiku Hrvatske narodne banke u roku od 10
dana po završetku izvještajnog mjeseca.

IV. KREDITNI POSLOVI

Članak 30.

(1) Kreditnim poslovima smatraju se kreditni poslovi iz članka 11. Zakona,
uključujući i kreditne poslove iz članka 9. stavka 3. točka 2. Zakona.
(2) Za potrebe ove Odluke kreditnim poslovima smatraju se i svi drugi oblici
dužničko – vjerovničkih odnosa zaključeni između rezidenta i nerezidenta koji od
dužnika zahtijevaju plaćanje glavnice i/ili kamata vjerovniku (primjerice
depozit, krediti s obilježjima hibridnih i podređenih instrumenata, avansna
plaćanja, repo ugovori, faktoring i forfaiting, izdani vrijednosni papiri
rezidenata na inozemnim tržištima, financijski leasing, cash pooling,
sekuritizirana imovina i drugi oblici dužničko vjerovničkih odnosa).

Članak 31.

(1) Za izvještajne potrebe ove Odluke razlikuju se kratkoročni komercijalni
krediti i ostali kreditni poslovi.
(2) Kratkoročni komercijalni krediti za potrebe izvještavanja sukladno ovoj
Odluci obuhvaćaju odgode plaćanja s ugovorenim rokom plaćanja od 8 dana do 12
mjeseci (uključujući i 12 mjeseci), odnosno plaćanja unaprijed do 12 mjeseci
(uključujući i 12 mjeseci), ugovorena izravno između kupca i dobavljača, za robe
i usluge odnosno plaćanje investicijskih radova.
(3) Kreditni poslovi iz članka 30. ove Odluke koji nisu obuhvaćeni definicijom
kratkoročnih komercijalnih kredita smatraju se ostalim kreditnim poslovima.

Članak 32.

Izvještavanje o kreditnim poslovima u smislu ove Odluke ne obuhvaća sljedeće
oblike dužničko-vjerovničkih odnosa zaključenih između rezidenta i nerezidenta:
1. uvjetovane dužničke obveze (jamstva i garancije)
2. udjele rezidenta u sindiciranom kreditu koji drugom rezidentu odobrava
međunarodni sindikat monetarnih financijskih institucija.
3. ulaganja u dužničke vrijednosne papire nerezidentnih izdavatelja o kojima se
izvještava sukladno članku 22. ove Odluke

Članak 33.

Izvješća o kreditnim poslovima obuhvaćaju:
1. Mjesečno izvješće o kratkoročnim komercijalnim kreditima
2. Izvješće o ostalim kreditnim poslovima
3. Izvješće o kreditnim poslovima stanovništva

*1. Mjesečno izvješće o kratkoročnim komercijalnim kreditima*
Članak 34.

Mjesečnim izvješćem o kratkoročnim komercijalnim kreditima obveznici
izvještavanja dostavljaju podatke o kratkoročnim komercijalnim kreditima iz
članka 31. stavak (2) ove Odluke.

Članak 35.

(1) Direkcija za statistiku Hrvatske narodne banke jednom godišnje provodi
postupak odabira uzorka trgovačkih društava koji postaju obveznici dostavljanja
Mjesečnog izvješća o kratkoročnim komercijalnim kreditima.
(2) Ukoliko se tijekom godine ukaže potreba za revidiranjem uzorka Direkcija za
statistiku Hrvatske narodne banke može postupak odabira uzorka ponoviti i
tijekom godine.

Članak 36.

(1) Trgovačkim društvima, koja su u postupku odabira uzorka odabrana za
obveznike dostavljanja Mjesečnog izvješća o kratkoročnim komercijalnim
kreditima, Direkcija za statistiku Hrvatske narodne banke dostavlja pisanu
obavijest o obvezi dostavljanja Mjesečnog izvješća o kratkoročnim komercijalnim
kreditima.
(2) Pisana obavijest iz stavka (1) ovog članka obvezuje trgovačko društvo na
dostavljanje Mjesečnog izvješća o kratkoročnim komercijalnim kreditima sve do
njezinog opoziva pisanim putem od strane Direkcije za statistiku.

Članak 37.

(1) Mjesečno izvješće o kratkoročnim komercijalnim kreditima dostavlja se na
obrascu KD-ZO (Upitnik o kratkoročnim zaduženjima / odobrenjima kod uvoza /
izvoza roba i usluga).
(2) Obrazac KD-ZO zajedno s metodološkim uputama dostupan je obveznicima
izvještavanja na internetskim stranicama Hrvatske narodne banke dana po isteku
izvještajnog mjeseca. ([www.hnb.hr](http://www.hnb.hr)).

Članak 38.

Obveznici iz članka 36. ove Odluke dužni su popunjeni obrazac KD-ZO dostaviti
Direkciji za statistiku Hrvatske narodne banke najkasnije 20 radnih dana po
isteku izvještajnog mjeseca.

*2. Izvješće o ostalim kreditnim poslovima s inozemstvom*
Članak 39.

(1) Obveznici izvješćivanja o ostalim kreditnim poslovima iz članka 31. stavak
(3) ove Odluke obvezni su izvještavati o svim kreditnim poslovima (osim
kratkoročnih komercijalnih kredita) koje zaključe u svojstvu dužnika ili
vjerovnika s inozemstvom.
(2) Obveznici izvješćivanja obvezni su izvještavati i o svim kreditnim poslovima
s inozemstvom u kojima su postali dužnik ili vjerovnik slijedom akcesornih
(naknadnih) pravnih poslova (cesija, kupnja ili prodaja potraživanja,
preuzimanje duga, faktoring i forfaiting...).
(3) Obveznici izvješćivanja obvezni su izvještavati i o pravnim poslovima kojima
su drugog rezidenta doveli u položaj dužnika po kreditnom poslu s inozemstvom
(prodaja dijela ili čitavog potraživanja, sekuritizacija i slično).

Članak 40.

Obveznici dostavljanja izvješćadostavljanja ovog izvješća o ostalim kreditnim
poslovima dijele se u dvije skupine:
1. obveznici prve skupine:
a. središnja država – obuhvaća tijela državne vlasti
b. republički fondovi – obuhvaćaju HZZO, HZMO, Hrvatski zavod za zapošljavanje,
Hrvatski fond za privatizaciju, Hrvatske vode, Hrvatske ceste i Hrvatske
autoceste, Državna agencija za osiguranje štednih uloga i sanaciju banaka
c. Hrvatska banka za obnovu i razvitak
d. lokalna država – obuhvaća organe lokalne uprave (županijske, gradske i
općinske)
e. banke – institucije kojima je Hrvatska narodna banka izdala odobrenje za
obavljanje bankarskih poslova u skladu sa Zakonom o bankama.
2. obveznici druge skupine
a. ostale bankovne institucije – uključuju stambene štedionice, štedno kreditne
zadruge i investicijske fondove
b. nebankovne financijske institucije – obuhvaćaju sve ostale financijske
institucije koje nisu uključene u kategoriju banaka i nebankovnih financijskih
institucija (uključuju i osiguravajuća društava, mirovinske fondove, faktoring i
leasing institucije....)
c. javna poduzeća i mješovita- trgovačka društva – nefinancijska društva u
kojima podliježu kontroli državnih tijela (središnje ili lokalne razine) što se
očituje u udjelu tih državnih tijela u vlasništvu društva s 50 i više posto
udjela izravno ili posredstvom drugog javnog ili mješovitog trgovačkog društva i
/ili mogućnošću određivanja korporativne politike imenovanjem uprave društva
d. uzorak ostaliha nefinancijskih trgovačkaih društava

Članak 41.

(1) Obveznici izvještavanja prve skupine iz članka 40. točka 1. dostavljaju
izvješća na obrascima:
1. KZ – 2 – Upitnik o kreditnom poslu zaduženja
2. KO 2 – Upitnik o kreditnom poslu odobrenja Ii
3. K3 – Pregled korištenja kredita, otplate glavnice i plaćanja kamate (za
kredite zaduženja i kredite odobrenja)
(2) Obveznici izvješćivanja koji izvještavaju putem obrazaca iz stavka (1) ovog
članka nisu obvezni izvještavati o sljedećim vrstama kreditnih poslova:
1. repo ugovorima
2. depozitima
3. hibridnim i podređenim instrumentima
(3) Obrasci KZ 2, KO 2 i K3 zajedno s metodološkim uputama za njihovo
popunjavanje dostupni su obveznicima izvješćivanja na internetskim stranicama
HNB-a [www.hnb.hr](http://www.hnb.hr).

Članak 42.

Obveznici izvještavanja iz članka 40. točka 1. ove Odluke dužni su uz obrasce KZ
2 i KO 2 dostaviti i kopiju kreditnog ugovora. Ukoliko ocijeni potrebnim,
Hrvatska narodna banka može, uz kopiju ugovora o kreditu, tražiti na uvid i
druge dokumente vezane za pojedini kreditni ugovor.

Članak 43.

(1) Obrazac KZ 2 dostavlja se u roku 10 radnih dana po zaključenju ugovora.
(2) Obrazac K3 dostavlja se u roku od 5 radnih dana po završetku izvještajnog
mjeseca.

Članak 44.

(1) Odabir uzorka ostalih nefinancijskih trgovačkih društava iz članka 40. točka
2. pod d. obavlja Direkcija za statistiku Hrvatske narodne banke jednom
godišnje.
(2) Temeljem provedenog postupka odabira uzorka Direkcija za statistiku Hrvatske
narodne banke pisanim putem obavještava trgovačka društva odabrana u uzorak o
obvezi dostavljanja Izvješća o ostalim kreditnim poslovima.
(3) Pisana obavijest iz stavka (2) ovoga članka obvezuje trgovačko društvo na
dostavljanje Izvješća o ostalim kreditnim poslovima sve do njezinog opoziva
pisanim putem od strane Direkcije za statistiku Hrvatske narodne banke.

Članak 45.

(1) Obveznici izvješćivanja druge skupine iz članka 40. točka 2. dostavljaju
izvješća o kreditnim poslovima s inozemstvom u izvještajnim tablicama izvješća
»INOK«.
(2) Izvještajne tablice izvješća »INOK« zajedno s metodološkim uputama za
njihovo popunjavanje dostupne su obveznicima izvješćivanja putem internetskih
stranica Hrvatske narodne banke ([www.hnb.hr](http://www.hnb.hr)).

Članak 46.

(1) Obveznici izvještavanja dostavljaju izvještajne tablice izvješća »INOK«
mjesečno.
(2) Izvještajne tablice izvješća »INOK« obveznici su dužni dostaviti u roku od
10 radnih dana po završetku izvještajnog mjeseca.

Članak 47.

(1) Iznimno od odredaba članka 40. obveza prijave u izvještajni sustav
statistike inozemnog duga nastupit će i za ostala nefinancijska trgovačka
društva koja nisu odabrana u uzorak za izvještavanje o ostalim kreditnim
poslovima ukoliko im razina stanja inozemne zaduženosti u toku godine premaši
iznos ekvivalentan iznosu od 2,0 milijuna EUR, odnosno 0,5 milijuna EUR za
trgovačka društva koja su vlasnički povezana s nerezidentnim kreditorom.
(2) Trgovačka društva iz stavka (1) ovog članka obvezna su Direkciji za
statistiku Hrvatske narodne banke dostaviti popis kreditnih poslova s
inozemstvom s podatkom o ugovorenom iznosu kreditnog posla, stanjem iskorištene
neotplaćene glavnice i stanjem ugovorene i neiskorištene glavnice.
(3) Temeljem dostavljenog popisa kreditnih poslova Direkcija za statistiku
Hrvatske narodne banke donijeti će odluku o potrebi uključivanja trgovačkog
društva u uzorak ostalih nefinancijskih društava koja izvještavaju sukladno
odredbama članka 44., 45. i 46. ove Odluke.
(4) O donesenoj odluci Direkcija za statistiku Hrvatske narodne banke pisanim
putem obavještava trgovačko društvo iz stavka (1) ovog članka.

*3. Izvješće o kreditnim poslovima stanovništva*
Članak 48.

Obveznici dostavljanja ovog izvješća su:
1. trgovci pojedinci, obrtnici i druge fizičke osobe sa sjedištem odnosno
prebivalištem u Republici Hrvatskoj koje samostalnim radom obavljaju gospodarsku
djelatnost za koju su registrirane,
2. fizičke osobe s prebivalištem u Republici Hrvatskoj koje ne obavljaju
registriranu djelatnost
ukoliko zaključe kreditni posao iz članka 30. i članka 31. ove Odluke s
nerezidentom u svojstvu dužnika ili vjerovnika u iznosu većem od 500.000 HRK.

Članak 49.

Obveznici izvješćivanja iz članak 48. obvezu izvješćivanja obavljaju
dostavljanjem kopije ugovora o zaključenom kreditnom poslu s nerezidentom.

Članak 50.

Obveznici izvješćivanja obvezni su Izvješće o kreditnim poslovima stanovništva
dostaviti u roku od 10 radnih dana po zaključenju ugovora o kreditnom poslu.

V. DEPOZITNI POSLOVI

Članak 51.

U smislu odredaba ove Odluke, depozitnim poslovima smatraju se ugovori o
depozitu ili tekućem računu između rezidenata i nerezidentnih financijskih
institucija.

*1. Mjesečno izvješće o stanju i promjenama računa u inozemstvu*
Članak 52.

Obveznici dostavljanja Mjesečnog izvješća o stanju i promjenama računa u
inozemstvu su banke i svi rezidenti koji su dobili odobrenje Hrvatske narodne
banke za otvaranje računa u inozemstvu, sukladno odredbi članka 29. Zakona.
Obveza iz ovog članka ne odnosi se na fizičke osobe kojima je odobrenje za
otvaranje deviznog računa u inozemstvu izdano za potrebe školovanja ili
liječenja u inozemstvu.

Članak 53.

Mjesečno izvješće o stanju i promjenama računa u inozemstvu dostavlja se na
obrascu OU-DEP (Mjesečno izvješće o stanju na računima u inozemstvu) koji je
sastavni dio ove Odluke.

Članak 54.

Obveznici izvješćivanja iz članka 52. ove Odluke dužni su dostaviti popunjeni
obrazac OU-DEP Direkciji za provođenje devizne politike Hrvatske narodne banke
najkasnije 10 radnih dana po isteku izvještajnog mjeseca.

VI. OSTALE ODREDBE

*1. Tajnost podataka*
Članak 55.

(1) Zaprimljena izvješća propisana ovom Odlukom, Hrvatska narodna banka koristi
radi praćenja ostvarenja platne bilance Republike Hrvatske, stanja inozemnog
duga Republike Hrvatske i stanja međunarodnih ulaganja Republike Hrvatske.
(2) Hrvatska narodna banka je dužna zaprimljene pojedinačne podatke čuvati u
skladu sa Zakonom o službenoj statistici. Zaprimljeni pojedinačni podaci ne mogu
se dostavljati trećima osim ako zakonskim propisima nije drugačije određeno.
(3) Hrvatska narodna banka može zaprimljene podatke učiniti dostupnima javnosti
samo u agregatnom obliku.

*2. Oblik izvješćivanja*
Članak 56.

Obrasci izvješćivanja propisani ovom Odlukom svojim oblikom, sadržajem i
metodološkim uputama za njihovo popunjavanja svim obveznicima izvješćivanja
dostupni su na internetskim stranicama Hrvatske narodne banke (www.hnb.hr).
Obveznicima izvješćivanja dopušteno je da obrasce za koje nije propisano
elektronsko izvješćivanje sami kreiraju uz poštivanje svih elemenata predviđenih
ovom Odlukom.

VII. PRIJELAZNE I ZAVRŠNE ODREDBE

Članak 57.

Stupanjem na snagu ove Odluke prestaju važiti Odluka o prikupljanju podataka za
potrebe sastavljanja platne bilance, stanja inozemnog duga i stanja međunarodnih
ulaganja (»Narodne novine« br. 150/03, 8/05, 70/05, 35/06 i 36/07).

Članak 58.

Ova Odluka stupa na snagu 1. siječnja 2008. godine.

O. br. 763-020/11-07/ŽR
Zagreb, 23. studenoga 2007.

Guverner
Hrvatske narodne banke
**dr. sc. Željko Rohatinski**, v. r.

Odluka, NN 121/2007-3530
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)